ดัชนีเซี่ยงไฮ้คอมโพสิตปิดพุ่ง 1.25% กลุ่มพลังงานดีดตัวขึ้น
ดัชนีเซี่ยงไฮ้คอมโพสิตปิดพุ่ง 1.25% กลุ่มพลังงานดีดตัวขึ้น
22 ม.ค. 2559

สำนักข่าวซินหัวรายงานว่า ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้พุ่งสูงขึ้น ภายหลังจากที่รัฐบาลจีนได้ออกมาระบุถึงนโยบายการควบคุมการผลิตส่วนในภาคุอตสาหกรรมถ่านหิน ซึ่งก่อให้เกิดปัญหาสิ่งแวดล้อมในประเทศ ส่งผลให้หุ้นกลุ่มพลังงานดีดตัวขึ้น
โดยดัชนีเซี่ยงไฮ้คอมโพสิตพุ่ง 36.08 จุด หรือ 1.25% ปิดที่ 2,916.56 จุด ส่วนดัชนีหุ้นเสิ่นเจิ้น พุ่ง 1.36% ปิดที่ 10,111.57 จุด
ก่อนหน้านี้ จีนได้ประกาศว่า จะระงับการออกใบอนุญาตเหมืองถ่านหินใหม่ๆในปีนี้และจะเดินหน้าปรับลดกำลังการผลิต ในขณะที่จีนกำลังหาทางพึ่งพาพลังงานทางเลือกใหม่ๆ หลังเกิดปัญหาหมอกควันปกคลุมในหลายเมือง
จีนจะหยุดออกใบอนุญาตเหมืองใหม่ตั้งแต่ปี 2559 เป็นต้นไปเป็นเวลา 3 ปี และจะลดสัดส่วนการใช้ถ่านหินลงเหลือ 62.6% ในปีนี้ นอกจากนี้จีนยังจะปิดเหมืองถ่านหินกว่า 1,000 แห่งในปีนี้ ซึ่งจะทำให้ปริมาณการผลิตลดลงไป 60 ล้านตัน หลังจากที่ปิดเหมืองถ่านหินจำนวนที่ไล่เลี่ยกันในปีที่แล้ว ซึ่งทำให้การผลิตลดลง 70 ล้านตัน